FI Euroopan unionin virallinen lehti C 181/40

Euroopan talous- ja sosiaalikomitean lausunto aiheesta ”Komission tiedonanto Euroopan parlamentille, neuvostolle ja Euroopan talous- ja sosiaalikomitealle – Kaksinkertainen verotus sisämarkkinoilla”

COM (2011) 712 final

2012/C 181/08

Esittelijä: Vincent FARRUGIA

Euroopan komissio päätti 11. marraskuuta 2011 Euroopan unionin toiminnasta tehdyn sopimuksen 304 artiklan nojalla pyytää Euroopan talous- ja sosiaalikomitean lausunnon aiheesta

Komission tiedonanto Euroopan parlamentille, neuvostolle sekä Euroopan talous- ja sosiaalikomitealle – Kaksinkertainen verotus sisämarkkinoilla

COM(2011) 712 final.

Asian valmistelusta vastannut ”talous- ja rahaliitto, taloudellinen ja sosiaalinen yhteenkuuluvuus” -erityisjaosto antoi lausuntonsa 7. maaliskuuta 2012.

Euroopan talous- ja sosiaalikomitea hyväksyi 28.–29. maaliskuuta 2012 pitämässään 479. täysistunnossa (maaliskuun 28. päivän kokouksessa) seuraavan lausunnon. Äänestyksessä annettiin 135 ääntä puolesta ja 1 vastaan 10:n pidättyessä äänestämästä.

1. Päätelmät ja suositukset

1.1 Kaksinkertainen verotus on vakava este rajatylittävälle toiminnalle, koska se haittaa yhtenäismarkkinoiden tehokasta toimintaa ja sillä on kielteisiä taloudellisia vaikutuksia investointeihin ja työllisyyteen. Kaksinkertainen verotus hillitsee investointeja ja vaarantaa kilpailukyvyn ja vaikuttaa siten kielteisesti talouskasvuun ja Eurooppa 2020 -strategian tavoitteiden saavuttamiseen.

1.2 ETSK on monissa lausunnoissaan korostanut kaksinkertaisen verotuksen poistamisen merkitystä. Se on tukenut ehdotuksia, joiden tarkoituksena on vauhdittaa toimia kaksinkertaisen verotuksen välttämiseksi, vahvistaa hallinnon yksinkertaistamista rajatylittävissä tilanteissa sekä edistää sisämarkkinoita, joilla vallitsee rehti kilpailu.

1.3 Näin ollen ETSK kannattaa komission tiedonannossa (1) esitettyjä aloitteita, joilla pyritään poistamaan kaksinkertainen verotus edistämällä erilaisten verojärjestelmien yhteensopivuutta.

1.4 Lisäksi ETSK katsoo, että kaksinkertaisen verotuksen poistaminen olisi tehtävä siten, että toimet ovat suhteessa asetettuihin tavoitteisiin ja että ne kunnioittavat jäsenvaltioiden verotuksellista itsemääräämisoikeutta.

1.5 ETSK katsoo myös, että kaksinkertaisesta verotuksesta aiheutuvilla ongelmilla on suhteettoman suuri vaikutus yksittäisiin kansalaisiin sekä pk-yrityksiin, joilla ei yleensä ole resursseja tällaisten kysymysten ratkaisemiseen. Näin ollen ETSK korostaa – vaikka suhtautuukin tiedonantoon myönteisesti – että kaksinkertaiseen verotukseen liittyvien ehdotusten on oltava johdonmukaisia kansalaisten kaksinkertaisen verotuksen poistamiseen tähtäävien toimenpiteiden kanssa ja katettava sekä yksilöitä että pk-yrityksiä koskevat ratkaisut.

1.6 ETSK on samaa mieltä siitä, että kaksinkertaista verotusta käsittelevän EU-foorumin perustaminen pohjautuu samoihin periaatteisiin kuin yhteinen siirtohinnoittelufoorumi. Se ehdottaa kuitenkin, että foorumi katsottaisiin ensimmäiseksi askeleeksi kohti komission seurantakeskuksen perustamista, jota ETSK on jo suositellut keinona poistaa kansalaisten rajatylittävän toiminnan esteet. (2) Tätä tarkoitusta varten seurantakeskuksen tehtäviä voitaisiin laajentaa edelleen siten, että se tutkisi myös kansalaisten, pk-yritysten sekä suuryritysten kaksinkertaisen verotuksen poistamiseen tähtäävien, meneillään olevien toimien tehokkuutta.

1.7 ETSK suosittaa, että myös järjestäytyneen kansalaisyhteiskunnan edustajat osallistuisivat kaksinkertaista verotusta käsittelevään EU-foorumiin.

1.8 ETSK pitää kannatettavana myös sellaisten käytännesääntöjen laatimista, jotka mahdollistaisivat verotusta koskevien käsitteiden yhtenäisen tulkinnan ja soveltamisen eri jäsenvaltioissa. Näin voitaisiin välttää kaksinkertaista verotusta ja vähentää tilanteita, joihin ei voida soveltaa sitä koskevia yleissopimuksia. Samoin vältettäisiin tarvetta turvautua riitojen ratkaisuun.

1.9 Vaikka ETSK katsookin, että on syytä tarkastella tehokkaan riitojenratkaisun toteutettavuutta, se korostaa, että on tärkeää pyrkiä minimoimaan sovittelun tarve.

1.10 ETSK suosittaa tarkastelemaan perusteellisesti kaksinkertaista verottamatta jättämistä ja sen taloudellisia ja sosiaalisia vaikutuksia samoin kuin sen poistamiseen tähtäävien toimien mahdollisia seurauksia.

1.11 Lopuksi ETSK korostaa, että kaikkien ehdotusten sosiaalisia ja taloudellisia vaikutuksia olisi arvioitava perusteellisesti ja että arvioinneissa olisi esitettävä kutakin jäsenvaltiota koskevat vaikutukset.

2. Ehdotuksen sisältö ja tausta

2.1 Kaksinkertainen verotus aiheuttaa oikeudellista epävarmuutta, joka haittaa kansalaisten ja yritysten taloudellista toimintaa. Se johtaa kokonaisverorasitteen kasvuun, hyvinvoinnin menetyksiin ja tarpeettomaan suureen hallinnolliseen taakkaan sekä vaikuttaa kielteisesti investointeihin ja sisämarkkinoiden toimintaan heikentäen samalla kilpailukykyä ja työllisyyttä. Komission järjestämä kuuleminen toi esiin kaksinkertaisen verotuksen merkittävyyden, koska yhtiöverovelvollisten osalta yli 20 prosenttia ilmoitetuista tapauksista oli arvoltaan yli miljoona euroa ja yksittäisten kansalaisten osalta yli 35 prosenttia arvoltaan yli 100 000 euroa.

2.2 Komission tiedonannossa (3) korostetaan, että kaksinkertaisen verotuksen (4) poistaminen on tärkeää sisämarkkinoiden tehokkuuden ja Eurooppa 2020 -strategian tavoitteiden saavuttamisen varmistamiseksi.

2.3 Tiedonannossa kehotetaan parantamaan koordinointia verotuksen alalla, jotta voidaan vahvistaa euroalueen talouspoliittisia puitteita. Tämä tavoite esitetään sisämarkkinoiden toimenpidepaketissa (5), jossa korostetaan EU:n kansalaisia koskevien rajatylittävien esteiden sekä yrityksiä koskevien verorasitteiden poistamisen merkitystä. Jälkimmäistä näistä haasteista käsitellään yhteistä yhdistettyä yhtiöveropohjaa (CCCTB) koskevassa komission ehdotuksessa (6). Tiedonannossa viitataan myös tarpeeseen luoda tehokkaat kaksinkertaista verotusta koskevat jäsenvaltioiden väliset sopimukset ja puuttua perintöjen kaksinkertaiseen verotukseen liittyviin ongelmiin.

2.4 Tiedonannossa keskitytään kaksinkertaiseen verotukseen liittyvien esteiden poistamiseen ja todetaan, että tämä kysymys on tullut entistä tärkeämmäksi talouskriisin vuoksi. Lisäksi tiedonannossa todetaan, että kaksinkertaisen verotuksen poistaminen ja kaksinkertaiseen verottamatta jättämiseen puuttuminen voi olla hallinnoille myös dynaaminen verotulojen lähde.

2.5 Tiedonannossa todetaan, että vaikka monet jäsenvaltiot puuttuvat jo kaksinkertaiseen verotukseen yksipuolisilla sekä kahden- ja monenvälisillä sopimuksilla, Euroopan unionista tehty sopimus ei velvoita jäsenvaltioita poistamaan kaksinkertaista verotusta.

2.6 Tiedonannossa luetellaan useita osa-alueita, joita komissio on jo tarkastellut löytääkseen keinoja puuttua kaksinkertaiseen verotukseen. Niihin kuuluvat emo- ja tytäryhtiödirektiivi, korkoja ja rojalteja koskeva direktiivi, välimiesmenettely-yleissopimus, yhteinen siirtohinnoittelufoorumi, suositukset lähdeveron alentamiseen sovellettavista menettelyistä ja ehdotus yhteisestä yhdistetystä yhtiöveropohjasta.

2.7 Tiedonannossa todetaan myös, että vaikka mainitut toimet ovat olleet asianmukaisia, ne eivät ole riittävän tehokkaita. Näin ollen tiedonannossa esitetään seuraavia mahdollisia ratkaisuja tarkastelematta kuitenkaan mitään niistä yksityiskohtaisesti:

— Vahvistetaan olemassaolevia välineitä etenkin korko- ja rojaltidirektiivin osalta. Komissio ehdotti samanaikaisesti asiakirjan COM(2011) 712 kanssa direktiivin uudelleenlaadintaa ja esitti lähdeveroon puuttumista kaksinkertaisen verotuksen vähentämiseksi. ETSK on juuri hyväksynyt lausunnon direktiivin uudelleenlaatimisesta (7).

— Laajennetaan kaksinkertaista verotusta koskevien sopimusten soveltamisalaa tarkastelemalla kolmenvälisiä ratkaisuja ja pohtimalla, kuinka toimitaan EU:ssa kahdenvälisten sopimusten ulkopuolelle jäävien yksiköiden ja verojen tapauksessa. Samalla ehdotetaan jäsenvaltioiden välisen vuoropuhelun vahvistamista riitatapauksissa.

— Pyritään jäsenvaltioiden välisten, kaksinkertaista verotusta koskevien sopimusten johdonmukaisempaan tulkintaan ja soveltamiseen. Tämä tarkoittaa mahdollisesti sitä, että perustetaan kaksinkertaista verotusta käsittelevä EU-foorumi, joka laatii verotusta koskevat käytännesäännöt jäsenvaltioiden välisten verosopimusten sisältämien käsitteiden tulkinnassa esiintyvien ristiriitojen ratkaisemiseksi.

— Jotta voitaisiin puuttua yleisen ja sitovan riitojenratkaisumekanismin puutteesta johtuviin ongelmiin, komissio ehdottaa ratkaisua, joka sisältyy OECD:n malliverosopimuksen 25 artiklan viimeisimpään versioon (vuodelta 2008). Siinä määrätään keskinäisestä sopimusmenettelystä, johon kuuluu sitova erimielisyyksien ratkaisumenettely kaikille ratkaisematta jääneille kaksinkertaiseen verotukseen liittyville tapauksille.

2.8 Lopuksi tiedonannossa esitetään seuraavia lisätoimia:

— Kehitetään tiedonannossa esitettyjä vaihtoehtoja, joihin kuuluvat etenkin kaksinkertaista verotusta käsittelevän foorumin perustaminen, menettelysääntöjen kehittäminen sekä tehokkaan riitojenratkaisumekanismin toteutettavuuden tutkiminen.

— Esitetään mahdollisia ratkaisuja perintöverotukseen liittyviin rajatylittäviin ongelmiin puuttumiseksi EU:ssa. Komissio on äskettäin julkaissut aihetta käsittelevän asiakirjan. (8)

— Jatketaan hiljattain uudistetun yhteisen siirtohinnoittelufoorumin hyödyntämistä siirtohinnoittelun kaksinkertaisen verotuksen ongelmiin puuttumiseksi.

— Esitetään vuoden mittaan ratkaisuja arvopaperisijoittajille rajojen yli maksettavien osinkojen kaksinkertaiseen verotukseen.

— Käynnistetään tiedonkeruu, jotta voidaan kartoittaa kaksinkertaisen verottamatta jättämisen laajuutta.

3. Yleistä

3.1 ETSK kannattaa kaksinkertaiseen verotukseen puuttumista, koska se haittaa investointeja ja siten myös työllisyyttä ja taloudellista toimintaa. ETSK on jo useissa lausunnoissaan korostanut kaksinkertaisen verotuksen poistamisen merkitystä. Se on tukenut ehdotuksia, joiden tarkoituksena on vauhdittaa toimia kaksinkertaisen verotuksen välttämiseksi, vahvistaa hallinnon yksinkertaistamista rajatylittävissä tilanteissa (9) sekä määrittää yhteiset periaatteet sellaisten sisämarkkinoiden edistämiseksi, joilla vallitsee rehti kilpailu (10).

3.2 ETSK on myös kannattanut komission pyrkimyksiä poistaa ainakin osittain kaksin- tai monikertainen juridinen ja taloudellinen rasitus, joka kohdistuu tytäryhtiön jakamaan voittoon siinä jäsenvaltiossa, jossa emoyhtiö sijaitsee. (11) ETSK on vahvistanut kantansa myös tukemalla yhteistä yhdistettyä yhtiöveropohjaa koskevaa ehdotusta, koska se olisi keino yhdenmukaistaa yhtiöveron perusteita, vaikka direktiiviluonnoksen yksityiskohtia onkin vielä selvennettävä. (12)

3.3 Lisäksi ETSK korostaa, että yhteisen yhdistetyn yhtiöveropohjan soveltamisen ei tulisi vaikuttaa maakohtaiseen verokertymään ja että sen ei pitäisi vähentää Euroopan joustavuutta ja kykyä kilpailla suorista ulkomaisista investoinneista. Näiden kysymysten käsittelyä on tuettava asianmukaisilla vaikutustenarvioinneilla.

3.4 ETSK suosittaa, että tavoitteet pyritään saavuttamaan ensisijaisesti vahvistamalla koordinointia ja tehostamalla jäsenvaltioiden verotusjärjestelmien yhteensopivuutta. Siihen liittyy veroviranomaisten keskinäisen sekä veroviranomaisten ja veronmaksajien välisen viestinnän parantaminen. Edistyminen näissä kysymyksissä on suhteessa tavoiteltuihin päämääriin eikä vaaranna jäsenvaltioiden verojärjestelmien itsemääräämisoikeutta. Nämä näkemykset ovat aiheesta ”Jäsenvaltioiden välittömän verotuksen järjestelmien koordinointi sisämarkkinoilla” annetun tiedonannon (13) mukaisia.

3.5 Näin ollen ETSK kannattaa tiedonannossa esitettyjen kaltaisia pyrkimyksiä vahvistaa nykyisiä välineitä ja poistaa kaksinkertainen verotus, jotta voidaan varmistaa erilaisten verojärjestelmien tehokas yhteensopivuus. Samalla on varmistettava, että taloudellisiin toimijoihin ei kohdistu moninkertaista verotaakkaa ja että verorasitus on taloudellisten toimijoiden odotusten mukainen.

3.6 Lisäksi ETSK korostaa, että koska kaksinkertaisen verotuksen poistaminen on olennainen edellytys sisämarkkinoiden toimivuuden varmistamiseksi, ehdotuksissa on pyrittävä poistamaan veroesteet ja varmistamaan kaksinkertaista verotusta koskevan yleissopimuksen tehokkuus Euroopan unionin toiminnasta tehdyn sopimuksen tarjoaman oikeusperustan rajoissa. Kaksinkertaisen verotuksen poistamisen on tapahduttava siten, että samalla kunnioitetaan yksittäisten jäsenvaltioiden verotuksellista itsemääräämisoikeutta.

4. Erityistä

4.1 ETSK korostaa, että kaksinkertaiseen verotukseen liittyvillä ongelmilla on voimakas vaikutus yksittäisiin kansalaisiin sekä pk-yrityksiin. Suurilla yrityksillä on yleensä taloudellisia ja henkilöstöresursseja kaksinkertaisen verotuksen selvittelyyn ja sitä koskevaan riitojenratkaisuun, mutta yksittäisillä kansalaisilla ja pk-yrityksillä tällaisia resursseja ei ole – heiltä puuttuu usein etenkin tietämystä oikeudellisista ja hallinnollisista käytännöistä. (14) Perintöjen kaksinkertainen verotus aiheuttaa kansalaisille erityisiä ongelmia. Komission laatimassa tiedonannossa keskitytään kaksinkertaisen verotuksen poistamiseen pääasiassa suurilta yrityksiltä, mutta ehdotus voitaisiin laajentaa kattamaan myös kansalaisten ja pk-yritysten kohtaamat ongelmat.

4.2 ETSK tunnustaa yhteisen siirtohinnoittelufoorumin tehokkuuden pyrittäessä puuttumaan siirtohinnoittelun kaksinkertaisen verotuksen ongelmiin ja odottaa, että kaksinkertaista verotusta käsittelevä EU-foorumi toimii samalla tavalla. Siirtohinnoittelufoorumi, jonka toiminta perustuu yhteisymmärrykseen, työskentelee OECD:n siirtohinnoitteluohjeiden mukaisesti ehdottaakseen komissiolle lainsäädännön ulkopuolisia ratkaisuja siirtohinnoittelukäytäntöihin liittyviin käytännön ongelmiin EU:ssa. Se on saavuttanut lukuisia tuloksia, kuten etuyhteydessä keskenään olevien EU:n yritysten siirtohinnoitteluasiakirjoja koskevat menettelysäännöt, EU:n ennakkohinnoittelusopimuksia koskevat suuntaviivat sekä konsernin sisäisiä alhaisen lisäarvon palveluja koskevat ohjeet. Foorumin toimivuus perustuu osittain jäsenvaltioiden sekä yritysten laajaan edustukseen.

4.3 Näin ollen ETSK odottaa, että myös perustettava kaksinkertaista verotusta käsittelevä EU-foorumi pohjautuu samaan periaatteeseen, jolla varmistetaan kaikkien asianosaisten sidosryhmien toimiva edustus järjestäytynyt kansalaisyhteiskunta mukaan lukien.

4.4 ETSK kannattaa kaksinkertaista verotusta käsittelevän EU-foorumin perustamista, mutta toteaa, että tiedonannossa ei anneta juurikaan tietoa foorumin tehtävistä. Komitea ehdottaa, että kaksinkertaista verotusta käsittelevä EU-foorumi olisi ensimmäinen askel kohti seurantakeskuksen perustamista. Foorumin ja seurantaelimen perustaminen sopii yhteen rajatylittävien esteiden poistamista koskevien ETSK:n suositusten kanssa. Niissä ETSK on ehdottanut, että perustettaisiin EU:n seurantaelin, jonka tehtävänä olisi hankkia jatkuvasti tarkkaa käytännön tietoa olemassa olevista veroesteistä – kaksinkertainen verotus mukaan luettuna – ja niiden kehityksestä. (15)

4.5 EU:n komission puitteissa toimivan seurantakeskuksen tehtäviä voitaisiin laajentaa edelleen siten, että se tutkisi myös pk-yritysten ja suuryritysten veroesteitä samoin kuin kaksinkertaisen verotuksen poistamiseen tähtäävien, meneillään olevien toimien tehokkuutta. Näin ollen seurantakeskuksella voisi olla tärkeä rooli myös laajennettaessa verosopimusten kattavuutta ja soveltamisalaa, tutkittaessa keinoja kolmenvälisten ratkaisujen löytämiseksi sekä pyrittäessä kannustamaan hallintoja kehittämään tapoja kaksinkertaisen verotuksen estämiseksi ilman verotuksellisen itsemääräämisoikeuden menettämistä.

4.6 ETSK pitää kannatettavana niin ikään sellaisten käytännesääntöjen laatimista, joissa esitetään hallinnoille ennalta hyväksyttävät periaatteet. Käytännesäännöt mahdollistavat yhteisymmärryksen jäsenvaltioiden välisissä verosopimuksissa käytetyistä käsitteistä, jotka usein aiheuttavat virheellisiä tulkintoja ja riitoja.

4.7 ETSK on kuitenkin sitä mieltä, että käytännesäännöt ovat käytännössä tehokkaita, jos ne luovat ryhmäpainetta, joka saa jäsenvaltiot varomaan nimetyksi tulemisen seurauksia (name and shame).

4.8 ETSK kannattaa myös tehokkaan riitojenratkaisumekanismin toteutettavuuden tutkimista ja tehokkaimpien tapojen määrittämistä kaksinkertaisen verotuksen poistamiseksi. Komitea tiedostaa, että sellaisten keskinäisten avunantomenettelyjen luominen, joissa eri maiden edustajat tapaavat ongelmien ratkaisemiseksi, vie huomattavan kauan aikaa ja että lisäksi olisi parannettava välimiesmenettelyä, joka on niin ikään aikaavievä prosessi. Se aiheuttaa puolestaan yrityksille kohtuuttomia kustannuksia ja epävarmuutta.

4.9 ETSK korostaa kuitenkin, että on pyrittävä varmistamaan, että riitojenratkaisun tarve pysyy vähäisenä, ja että painopiste on asetettava tiedonannossa ehdotettujen käytännesääntöjen laatimiseen samoin kuin selkeiden ja avoimien suuntaviivojen luomiseen, koska ne toimisivat ensimmäisenä ja tehokkaana keinona riitojen ratkaisemisessa.

4.10 Kaksinkertaista verotusta käsittelevällä EU-foorumilla on tässä yhteydessä tärkeä rooli pyrittäessä kannustamaan sellaisten verosopimusten laatimiseen, joihin sisältyy keskinäinen sopimusmenettely ja sitova erimielisyyksien ratkaisumenettely kaikille ratkaisemattomille kaksinkertaisen verotuksen tapauksille.

4.11 ETSK kannattaa komission ehdotusta, jonka mukaan on tutkittava kaksinkertaisen verottamatta jättämisen koko laajuus. ETSK suosittaa tarkastelemaan ilmiön taloudellisia ja sosiaalisia vaikutuksia samoin kuin sen poistamiseen tähtäävien toimien mahdollisia seurauksia.

4.12 ETSK toistaa, että on tärkeää arvioida perusteellisesti sosiaalisia ja taloudellisia vaikutuksia, jotta voidaan määritellä, missä määrin tiedonannossa esitetyt ehdotukset saattavat aiheuttaa kielteisiä taloudellisia ja sosiaalisia seurauksia. (16) Tällaisen arvioinnin tulisi olla kattava, ja siinä olisi otettava huomioon kaikki jäsenvaltiot, joita ehdotukset koskevat.

4.13 Lopuksi ETSK odottaa kiinnostuneena, että komissio tutkii ja esittää lisää kaksinkertaiseen verotukseen liittyviä ehdotuksia seuraavista aiheista:

— komission äskettäin julkaisemat suositukset ulkomaanperintöihin liittyvistä veroista

— ratkaisut arvopaperisijoittajille rajojen yli maksettavien osinkojen kaksinkertaiseen verotukseen

— lisätiedot foorumin perustamisesta, käytännesäännöistä ja sitovan riitojenratkaisumekanismin toteutettavuudesta

— arvio kaksinkertaisen verottamatta jättämisen laajuudesta ja vaikutuksista.

Bryssel 28. maaliskuuta 2012 Euroopan talous- ja sosiaalikomitean puheenjohtaja Staffan NILSSON

(1) COM(2011) 712 final.

(2) Ks. ETSK:n lausunto aiheesta ”Veroesteiden poistaminen unionin kansalaisten rajatylittävältä toiminnalta”, EUVL C 318, 29.10.2011, s. 95.

(3) COM(2011) 712 final.

(4) Kaksinkertaista verotusta voidaan kuvata tilanteeksi, jossa kaksi vero-oikeuden käyttöaluetta (tai sitä useampia) perii samasta verotettavasta tulosta tai pääomasta toisiaan vastaavat verot.

(5) COM(2011) 206 final.

(6) COM(2011) 121 final.

(7) Ks. ETSK:n lausunto aiheesta ”Ehdotus – Neuvoston direktiivi eri jäsenvaltioissa sijaitsevien lähiyhtiöiden välisiin korko- ja rojaltimaksuihin sovellettavasta yhteisestä verotusjärjestelmästä (uudelleenlaatiminen)” (EYVL C 143, 22.05.2012, s. 46), COM(2011) 714 final.

(8) Komission suositus perintöjen kaksinkertaisen verotuksen huojentamisesta, annettu 15. joulukuuta 2011 (2011/856/EU).

(9) Ks. alaviite 2.

(10) Ks. ETSK:n lausunto aiheesta ”Yritysten välitön verotus”, EYVL C 241, 7.10.2002, s. 75.

(11) ETSK:n lausunto aiheesta ”Ehdotus neuvoston direktiiviksi jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä annetun direktiivin 90/435/ETY muuttamisesta”, EUVL C 32, 5.2.2004, s. 118.

(12) Ks. ETSK:n lausunto aiheesta ”Ehdotus – Neuvoston direktiivi yhteisestä yhdistetystä yhtiöveropohjasta (CCCTB)”, EUVL C 24, 28.1.2012, s. 63.

(13) COM(2006) 823 final.

(14) EU:n komission laatiman, kaksinkertaista verotusta koskevia sopimuksia ja sisämarkkinoita käsittelevän yhteenvetokertomuksen mukaan 69 prosenttia henkilöistä ja 85 prosenttia yrityksistä, joilla oli kaksinkertaiseen verotukseen liittyviä ongelmia, haki muutosta kaksinkertaisen verotuksen poistamiseksi.

(15) Ks. alaviite 2.

(16) Ks. alaviite 12.